ଶମ୍ପା ରେଜା ଜଣେ ବାଂଲାଦେଶୀ ମଡେଲ ଏବଂ ଅଭିନେତ୍ରୀ । ସେ ବଙ୍ଗଳାଦେଶୀ କଥାଚିତ୍ର ଜଗତ ତଥା ଧଲିଉଡ୍‌ରେ ଏବଂ ଦୂରଦର୍ଶନ ନାଟକ ଏବଂ ଧାରାବାହିକରେ ଅଭିନୟ କରନ୍ତି । ଦଶମ ଶ୍ରେଣୀରେ ପଢ଼ିବାବେଳୁ ସେ ଅଭିନୟ କରିବା ଆରମ୍ଭ କରିଥିଲେ; ସେତେବେଳେ ସେ ଓଷ୍ଟ୍ରୋଟୋଗାନ୍ଧା ନାମକ ନାଟକରେ ପ୍ରଥମେ ଅଭିନୟ କରିଥିଲେ ଏବଂ ପରବର୍ତ୍ତୀ ସମୟରେ ସେ ଦୂରଦର୍ଶନର ଧାରାବାହିକରେ ଅଭିନୟ କରିଥିଲେ ଏବଂ କିଛି ବଙ୍ଗଳାଦେଶୀ କଥାଚିତ୍ରରେ ମଧ୍ୟ ଅଭିନୟ କରିଥିଲେ । ପ୍ରାରମ୍ଭିକ ଜୀବନ ଶମ୍ପା ରେଜା ମାତ୍ର ଚାରି ବର୍ଷ ବୟସରେ ଗୀତ ଗାଇବା ଆରମ୍ଭ କରିଥିଲେ। ସେ ଢାକାସ୍ଥିତ ହୋଲି କ୍ରସ୍ ସ୍କୁଲ୍‌ରେ ପଢ଼ୁଥିଲେ । ସେ ୧୯୭୬ ମସିହାରେ ବିଶ୍ୱ-ଭାରତୀ ବିଶ୍ୱବିଦ୍ୟାଳୟରେ ଅଧ୍ୟୟନ କରିବାକୁ ଶାନ୍ତିନିକେତନ ଯାଇଥିଲେ । ତାଙ୍କର ଶିକ୍ଷକ ଥିଲେ ଗୁରୁ ପଣ୍ଡିତ ଦ୍ରୁଭୁ ତାରା ଜୋଶୀ । ବୃତ୍ତିଗତ ଜୀବନ ୧୯୭୫ ମସିହାରେ, ଯେତେବେଳେ ସେ ଦଶମ ଶ୍ରେଣୀରେ ପଢ଼ୁଥିଲେ, ସେତେବେଳେ ସେଲିମ୍ ଅଲ୍ ଡିନ୍‌ଙ୍କ ନିର୍ଦ୍ଦେଶିତ ଓଷ୍ଟ୍ରୋଟୋଗାନ୍ଧା ନାଟକରେ ତାଙ୍କର ଅଭିନୟ କ୍ୟାରିଅର୍ ଆରମ୍ଭ ହୋଇଥିଲା । ସେ ବଙ୍ଗଳଦେଶୀ ଦୂରଦର୍ଶନ ଡ୍ରାମା ଇଡିଅଟ୍‌ରେ ଅଭିନୟ କରିଥିଲେ, ଯାହାକି ତାଙ୍କୁ ବହୁତ ବଡ଼ ସଫଳତା ଦେଇଥିଲା । ସେ ବାଂଲାଦେଶ ମୁକ୍ତି ଯୁଦ୍ଧ ଉପରେ ଆଧାରିତ ୨୦୧୬ ମସିହାର ଏକ ଚଳଚ୍ଚିତ୍ର ରିନା ବ୍ରାଉନରେ ଅଭିନୟ କରିଥିଲେ। ୨୦୧୧ ମସିହାରେ ମୁକ୍ତିଲାଭ କରିଥିବା ବଙ୍ଗଳାଦେଶୀ ଚଳଚ୍ଚିତ୍ର ଗୁଏର୍‌ଲିଆରେ ଅଭିନୟ କରିଥିଲେ । ୨୦୧୫ ମସିହାର ଜାନୁଆରୀ ମାସରେ ତାଙ୍କୁ ଦ ଡେଲି ଷ୍ଟାର୍‌ଦ୍ୱାରା ଶୋବିଜ୍ ଫ୍ୟାଶନ୍ ଆଇକନ୍ ଘୋଷିତ କରାଯାଇଥିଲା । ବ୍ୟକ୍ତିଗତ ଜୀବନ ରେଜାଙ୍କର ଦୁଇଟି ପୁଅ ଅଛନ୍ତି - ଧୃବ ଏବଂ ତିୟାଶ୍ । ତାଙ୍କର ବର୍ତ୍ତମାନର ସ୍ୱାମୀ ହେଉଛନ୍ତି ସୟଦ ତପନ ହକ୍ । ତାଙ୍କର ଏକ ନାତୁଣୀ ମଧ୍ୟ ଅଛି । ସେ ଆନନ୍ଦ ନିକେତନ ଏବଂ ରୋଡେଲା ଚାଟ୍ଟୋର ଆଦି ବିଦ୍ୟାଳୟଗୁଡ଼ିକର ପ୍ରତିଷ୍ଠାତା, ଯେଉଁଠାରେ ସେ ଚିଲ୍ଡ୍ରେନ୍‌ସ୍ କ୍ଲବରେ ଭାରତୀୟ ଶାସ୍ତ୍ରୀୟ ସଙ୍ଗୀତ ଶିକ୍ଷା ଦିଅନ୍ତି ।